《题刘资仁韩干饮马图》
宋代·赵旸

韩干所画天闲图，县官日给三品刍。不嘶不鸣肥如凫，时时步作康庄衢。

饮之曲江戏短芜，沙软风轻乐于于。岂知渥洼真龙驹，垂头戢耳困盐车。

圉人太仆反歔歈，瘦骨硉矹甘为驽。不须骧首顾长途，局促骥足何时无。

作者简介：赵旸，字乂若。蕃祖父。其先本杭人，徙郑州及汴。哲宗绍圣元年（一○九四）进士。钦宗靖康初为左正言（《瀛奎律髓》卷二○）。高宗建炎初，以秘书少监出提点坑冶，寓信州玉山。累官朝散大夫直龙图阁。事见《漫塘集》卷三二、《宋史》卷四四五《赵蕃传》。今录诗二首。